55 νεκροί από επιθέσεις των κυβερνητικών δυνάμεων της Συρίας
η Ουάσινγκτον «εντείνει την πίεση» στη κυβέρνηση της Συρίας, δηλώνει ο ειδικός απεσταλμένος των ΗΠΑ
Οργανώσεις προάσπισης ανθρωπίνων δικαιωμάτων στη Συρία δηλώνουν ότι κυβερνητικά στρατεύματα σκότωσαν τουλάχιστον 55 άτομα σε επιθέσεις σε δύο πόλεις όπου σημειώθηκαν αντικυβερνητικές κινητοποιήσεις κατά του Προέδρου της χώρας, Μπασάρ αλ Ασάντ. Συγκεκριμένα οι οργανώσεις αναφέρουν ότι τουλάχιστον 42 άτομα σκοτώθηκαν την Κυριακή όταν οι συριακές δυνάμεις υποστηριζόμενες από τεθωρακισμένα οχήματα διενήργησαν επίθεση τα ξημερώματα στην πόλη Ντέιρ ελ Ζουρ στην ανατολική Συρία. Και επισημαίνουν ότι από μία άλλη επίθεση στην πόλη Χουλέ, στο κεντρικό τμήμα της χώρας, σκοτώθηκαν τουλάχιστον 13 άτομα. Ο Πρόεδρος της Συρίας, Μπασάρ αλ Ασσάντ, υπεραμύνθηκε της βίαιης καταστολής λέγοντας την Κυριακή ότι «αποτελεί εθνικό συμφέρον» να αντιμετωπιστούν οι «παράνομοι», όπως τους χαρακτήρισε, οι οποίοι «αποκλείουν οδικές αρτηρίες» και «τρομοκρατούν» τους πολίτες. Σε δηλώσεις του στα πλαίσια συνομιλιών με τον υπουργό Εξωτερικών του Λιβάνου που πραγματοποίησε επίσκεψη στην Συρία, ο κ. Ασσάντ επίσης είπε ότι η χώρα του βρίσκεται στο δρόμο των μεταρρυθμίσεων. Ο πρόεδρος της Συρίας αντιμετωπίζει διαρκώς αυξανόμενη πίεση απ’ τη διεθνή κοινότητα να σταματήσει την βίαιη καταστολή των διαδηλώσεων. Η Σαουδική Αραβία ανακάλεσε τον πρέσβη της στη Δαμασκό με παράλληλο ανακοινωθέν της που ζητά απ’ την ηγεσία της Συρίας να σταματήσει την αιματοχυσία «πριν να είναι αργά». Παράλληλα ο Αραβικός Σύνδεσμος, που μέχρι τώρα είχε αποφύγει να σχολιάσει το θέμα, ζήτησε από τον κ. Ασσάντ να σταματήσει «αμέσως» τη βία. Παρόμοιο ήταν και το μήνυμα που διαβίβασε τηλεφωνικά στον κ. Άσσαντ ο γ.γ. του ΟΗΕ, Μπαν Κι Μούν. O ειδικός απεσταλμένος των ΗΠΑ στη Δαμασκό, Τζον Φόρντ, δήλωσε στο τηλεοπτικό δίκτυο ABC ότι η Ουάσινγκτον προσπαθεί να «εντείνει την πίεση» στη κυβέρνηση της Συρίας. Ο κ. Φορντ, ο οποίος επιστρέφει στη Συρία για να δει από κοντά την κατάσταση, χαρακτήρισε τις πρόσφατες ενέργειες της συριακής κυβέρνησης «φρικτές» και «απεχθείς».